Diari Oficial de la Generalitat Valenciana


Sumari del DOGV 8209, del 10-01-2018 (2017/11093)

RESOLUCIÓ de 22 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 9/14-AIA Vall d'Alba.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8209

Data del DOGV
:   10-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11095


Data del document
:   22-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 22 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 9/14-AIA Vall d'Alba. [2017/11871]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 9/14-AIA Vall d'Alba.  
  
«Declaració d'impacte ambiental  
Expedient: 9/14-AIA.  
Títol: explotació avícola d'engreix.  
Promotor: José Antonio Bernal Mas.  
Autoritat substantiva: Ajuntament de Vall d'Alba.  
Localització: polígon 19, parcel·la 84, al terme municipal de Vall d'Alba (Castelló).  
Descripció del projecte  
Es pretén obtindre la llicència ambiental per a l'activitat avícola d'engreix, les característiques de la qual, segons la documentació aportada, seran:  
L'explotació estarà constituïda per dues naus avícoles de 1.350 i 1.417,5 m², respectivament, i magatzem de 48 m², amb capacitat per a 48.000 pollastres. Les naus estaran dotades de solera de formigó impermeabilitzada.  
El procés productiu consistirà en la recepció en l'explotació dels pollets d'un dia, d'uns 30 g, per a la posterior cria i engreix fins a aconseguir 1,8-3 kg de pes viu que s'aconseguirà als 45-55 dies, moment en què es destinaran a escorxador. Es realitzaran 4-6 cicles/any i buit sanitari després de cada cicle d'engreix.  
S'estima un volum de gallinassa generada anualment de 461,7 t, que serà retirada de l'explotació per empresa gestora aliena a l'activitat i utilitzada posteriorment com adob orgànic en camps de cultiu.  
  
L'abastiment d'aigua potable procedirà de la xarxa d'abastiment municipal. S'ha estimat un consum hídric per a una capacitat de 48.600 pollastres d'engreix, de 190 m³/cicle.  
Els cadàvers seran traslladats fins al punt de recollida municipal i posteriorment arreplegats i gestionats per empresa gestora autoritzada a aquest efecte.  
Els residus generats en l'explotació seran gestionats segons la seua naturalesa i retirats per empresa gestora autoritzada a aquest efecte.  
Les aigües residuals domèstiques associades als lavabos i vestidors seran arreplegades per gestor autoritzat.  
L'explotació estarà doblement vallada, tant el perímetre total de finca on s'ubicaran les naus i el magatzem, amb una única porta d'entrada de 5 m, com cada nau individualment en tot el perímetre i a 1 m de distància de les façanes, de manera que es permeta l'abastiment de pinsos, de descàrrega i càrrega de les aus, i de retirada de la gallinassa dels animals morts des de fora de les naus.  
Es disposarà de gual sanitari i pediluvis a l'entrada de les naus.»  
  
L'explotació es localitza a més de 2 km del nucli urbà.  
  
Tramitació administrativa  
Amb data 26 de desembre de 2013 s'inicia la tramitació de l'expedient d'avaluació d'impacte ambiental. La Conselleria de Governació i Justícia trasllada l'expedient remés per l'Ajuntament de Vall d'Alba, constituït per projecte tècnic, resum no tècnic, estudi d'impacte ambiental, document de síntesi i expedient administratiu municipal.  
L'expedient s'ha sotmés a informació pública per mitjà d'inserció en el tauler d'edictes municipal, comunicació als veïns contigus a l'activitat, i publicació en el BOP núm. 128, de 24 d'octubre de 2013, i no s'han presentat al·legacions.  
L'expedient inclou els informes següents:  
- Informe de FACSA, empresa concessionària de la gestió del servei municipal d'aigua potable del municipi de Vall d'Alba (Castelló), per mitjà del qual es comunica que l'empresa està en disposició de subministrar aigua per a aquesta activitat, deprés de l'obtenció de les autoritzacions oportunes, emés amb data 27 de maig de 2013.  
- Assegurança de retirada de cadàvers per una explotació avícola amb número d'explotació en el REGA ES096969741255, per a una explotació avícola de 48.240 animals, corresponent a una altra explotació del promotor, a la parcel·la 219 del polígon 20 del terme municipal de Vall d'Alba.  
- Certificat de compatibilitat urbanística municipal de data 10 d'abril de 2013.  
- Informe favorable de la Direcció Territorial de la Conselleria d'Agricultura sobre la Llei 10/2004, de sòl no urbanitzable, emés amb data 25 d'abril de 2013.  
- Resolució d'autorització de prospecció arqueològica de la Conselleria d'Educació, Cultura i Esport, de data 28 de juny de 2013.  
  
- Contracte de retirada de gallinassa subscrit amb l'empresa gestora Emilio Giménez e Hijos, SL, amb CIF I90322988 i domicili a l'avinguda Arrabal, 46, 3r, de Requena (València), amb codi de transportista 1071/RT/RNP/CV, subscrit amb data 13 de juny de 2013.  
- Informe tecnicosanitari favorable de la Direcció General de Salut Pública, de data 12 de desembre de 2013.  
  
Consideracions legals  
La parcel·la on s'ubicarà l'explotació ramadera es localitza en sòl no urbanitzable comú, segons el PGOU vigent.  
L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'espais naturals protegits de la Comunitat Valenciana, modificada per la Llei 16/2010, de 27 de desembre, de mesures fiscals, de gestió administrativa i financera, i d'organització de la Generalitat.  
El municipi de Vall d'Alba no es considera zona vulnerable a la contaminació de les aigües per nitrats procedents de fonts agràries, d'acord amb el Decret 13/2000, de 25 de gener, del Govern Valencià, i del Decret 11/2004, de 30 de gener, del Consell de la Generalitat.  
  
  
Consideracions ambientals  
L'explotació es localitza a l'est del nucli urbà, en el paratge del Mas de la Sena, localitzat més de 2 km al nord-est del nucli urbà de Vall d'Alba.  
La parcel·la està ocupada per oliveres i limita pel N, E i W amb parcel·les de cultiu, i pel sud amb el camí de Raberetes, que dóna accés al Mas de la Sena. Dins de la parcel·la es localitza un pou de rajola de bloc ceràmic i una bassa de reg de nova construcció.  
  
Segons la cartografia temàtica d'aquesta conselleria, no hi ha afeccions territorials rellevants, l'erosió actual és molt baixa (0-7 t/ha i any) i l'erosió potencial és baixa (7-15 t/ha/any). La vulnerabilitat d'aqüífers és mitjana, no hi ha risc de lliscament ni de desplaçament. Fisiogràficament correspon a un terreny ondulat, litològicament està constituït per materials calcaris.  
La zona on s'exerceix l'activitat no presenta valors ambientals rellevants. Els elements ambientals més destacables susceptibles de ser afectats pel projecte són el sòl i l'aigua, a causa de la contaminació associada a la incorrecta gestió dels residus orgànics en l'explotació o durant la seua utilització com a adob orgànic en camps de cultiu.  
  
L'aplicació de gallinassa es realitzarà segons el codi de bones pràctiques agràries, Ordre de la Conselleria d'Agricultura de 10 de febrer de 2010, quant a la dosi, elecció segons el tipus de sòl, metodologia i moment d'aplicació, per la qual cosa la correcta gestió de la gallinassa com a adob orgànic implica que no s'estimen efectes negatius sobre el sòl i el medi hídric.  
L'activitat ha de disposar de femer apropiat per a contindre la gallinassa generada com a mínim durant un cicle d'engreix. Si una vegada iniciada l'activitat es detecta que el femer és insuficient, haurà d'ampliar-se, i augmentar-ne la capacitat.  
No s'ha justificat la destinació de les aigües residuals domèstiques que es generen en l'explotació.  
Respecte a la gestió de cadàvers, haurà de disposar en l'explotació de contenidor estanc i homologat per a la finalitat a què es destina. A més, haurà de disposar de contracte d'assegurança de retirada de cadàvers, subscrit per a la nova activitat.  
Els residus propis de l'activitat (sacs de plàstic, envasos de cartó i palets) es depositaran directament en els contenidors que disposa el servei municipal d'arreplega de fem. Els residus veterinaris, s'emmagatzemaran degudament segregats, etiquetatges en recipients d'un sol ús, impermeables, estancs, resistents a la ruptura, rígids i amb tancament contra la pluja, per a ser posteriorment entregats a gestor autoritzat. Els residus líquids (com ara olis usats, [...]) hauran d'emmagatzemar-se de manera adequada, evitar la mescla de residus de diferent naturalesa i ubicar-los sobre solera de formigó, impermeable i amb dispositius d'arreplega de possibles vessaments accidentals en cubetes de retenció i/o safates.  
Cal disposar d'informe favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, emés per la Conselleria d'Educació, Cultura i Esport.  
  
Atenent les característiques del medi, i també les característiques de l'explotació i la seua gestió, es considera viable l'explotació projectada, des del punt de vista ambiental, sempre que es desenvolupe d'acord amb el que estableix l'estudi d'impacte ambiental i es complemente amb l'adopció dels condicionants recollits en aquesta declaració d'impacte ambiental.  
  
Consideracions jurídiques  
El projecte examinat constitueix un dels supòsits fàctics en què és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'impacte ambiental i concordants del seu reglament, annex I, apartat 1.h.  
  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, la Llei 2/1989, de 3 de març, de la Generalitat Valenciana i les altres disposicions que se li apliquen.  
L'article 16 del Decret 192/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tant, fent ús de les facultats que tinc legalment atribuïdes, emet la següent declaració d'impacte ambiental  
  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte de granja avícola d'engreix, localitzada al polígon 19, parcel·la 84, del terme municipal de Vall d'Alba (Castelló), promogut per José Antonio Bernal Mas, sempre que aquest es desenvolupe d'acord amb les previsions de l'estudi d'impacte ambiental i els condicionants i les modificacions establits a continuació:  
1. Abans de la concessió de la llicència d'obertura, s'haurà d'aclarir la capacitat per a la qual se sol·licita la llicència ambiental de l'explotació, ja que en l'informe emés per la Direcció Territorial d'Agricultura s'indica que la capacitat de l'explotació serà de 48.000 pollastres d'engreix, i en la documentació tècnica s'indica una capacitat de 48.600 pollastres d'engreix.  
2. Abans de la concessió de la llicència d'obertura, s'haurà de disposar d'informe favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, emés per la Conselleria d'Educació, Cultura i Esport.  
3. S'haurà de justificar que es disposa de contracte subscrit per a la retirada d'animals morts per a la capacitat final de l'explotació. Així mateix, s'haurà de justificar la localització en l'explotació de contenidors homologat per a l'emmagatzematge dels cadàvers fins a la retirada fins a caseta de recollida de cadàvers animals no bovins.  
4. S'haurà de dotar l'explotació de femer de la capacitat suficient per a contindre la gallinassa generada després de cada cicle d'engreix, tal com queda establit en l'article 55 de la Llei 6/2003, de 4 de març, de la Generalitat, de ramaderia de la Comunitat Valenciana i modificacions posteriors. S'hauran d'aportar plànols de localització i el detall i la descripció de la construcció.  
5. Cal disposar d'un registre en l'explotació en què es detalle la data, quantitat de gallinassa retirada i la destinació d'aquesta.  
6. S'haurà de disposar de contracte subscrit amb gestor encarregat de la retirada de les aigües residuals domèstiques generades en l'explotació, i s'haurà de justificar l'emmagatzematge d'aquestes en l'explotació i la seua destinació.  
7. Haurà de disposar de contracte subscrit amb els gestors de residus, per a la retirada dels distints residus generats en l'explotació.  
  
8. Qualsevol modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
  
València, 3 d'abril de 2014.- El director general d'Avaluació Ambiental i Territorial: Juan Giner Corell.»  
  
València, 22 de novembre de 2017.- El director general de Medi Natural i d'Avaluació Ambiental: Antoni Marzo i Pastor.